钦定古今图书集成/明伦汇编/闺媛典/第063卷 > 石门五烈
## 钦定古今图书集成/明伦汇编/闺媛典/第063卷 > 石门五烈

按《石门县志》：嘉靖乙卯，倭陷崇城，大肆淫秽。独一女
四妇，洁身守义，视死如归，人称“五烈。”一朱阿妹，年十
八，市民朱潮女，倭劫之，至城隍庙桥，将淫之。女绐曰：
“吾偕祖母来，有藏金可共取也。”倭信之，乘间投河，触
石死。一朱氏，年二十七，医生陆道弘妻，抱三岁子，匿一楼，为倭所获，劫之行绐，倭抱其孤下楼，投井死。一
范氏，年二十四，朱贵妻也。倭至，与贵避园中。时同避
者数十人。倭至，独挟范去。贵见杀，范厉声曰：“何不并
杀我？”倭怒，剖其腹。一菊香，市民姚缙义女，闻倭至，众
皆恐怖，香言笑自若，众嗤之。香曰：“若辈第怕死耳。”及
倭至，遂抱孤子自沉于河，数日尸浮，母子相抱如生。
一戴氏，吴銮妻，被俘，将污之，以死力拒。倭大怒，身被
数刃而死。〈按菊香府志作兰香〉